મેષ રાશિ ચર સ્વભાવ અને અગ્નિતત્વની રાશિ છે. પવનમાં જેમ આગ પ્રસરે તેમ તેઓ પણ કામના વિચારો આવતા પોતાનું કામ બમણા જોરથી કરવા લાગે છે. ઘણીવાર એવું પણ બનતું હોય છે કે મેષ રાશિના જાતકો શરૂઆતે શુરા દેખાય છે, પણ મેષ રાશિના જાતકો કોઈ પણ કામમાં ઢીલા નથી પડતા. પડ્યો બોલ ઝીલીને તેઓ તરત અમલ કરતા હોય છે. તેઓને અન્ય લોકોની દેખરેખનું કામ અથવા બીજા જોડે કામ લેવાનું કામ જો આપવામાં આવે તો તેઓ તેને શ્રેષ્ઠ રીતે કરી બતાવે છે. આ રાશિના જાતકો એક વાર કોઈ અભિપ્રાય બાંધે પછી જલદી ફેરફાર લાવતા નથી, સીધા જ ચાલવું તેમને ગમતું હોય છે. તેઓ માત્રને માત્ર કાર્ય પાર પાડવામાં જ સફળતા માને છે. બૌદ્ધિક ગતિ તીવ્ર હોય છે, પણ જો સાચી દિશા ના મળે તો તે બીજા માટે ઘાતક પણ બની શકે છે. વ્યવહારમાં તેઓ એકને એક બે જ થાય તેમ હઠાગ્રહપૂર્વક કહે છે.